Diari Oficial de la Generalitat Valenciana


Sumari del DOGV 8578, del 26-06-2019 (2019/5815)

RESOLUCIÓ de 27 de maig de 2019, de la Subdirecció General de Relacions Laborals, per la qual es disposa el registre i la publicació del text del Conveni col·lectiu per a la recol·lecció de cítrics de la Comunitat Valenciana de 2018 al 2022 (27178695859109).
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8578

Data del DOGV
:   26-06-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/5815


Data del document
:   27-05-2019

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * conveni col·lectiu

RESOLUCIÓ de 27 de maig de 2019, de la Subdirecció General de Relacions Laborals, per la qual es disposa el registre i la publicació del text del Conveni col·lectiu per a la recol·lecció de cítrics de la Comunitat Valenciana de 2018 al 2022 (81921550959003). [2019/5815]  
Vist el text del Conveni col·lectiu per a la recol·lecció de cítrics de la Comunitat Valenciana de 2018 al 2022, signat per la comissió negociadora integrada pels representants del Comité de Gestió de Cítrics de València (CGC), per la part empresarial, i per la Federació d'Indústria, Construcció i Agro d'UGT-PV i CCOO Indústria - PV, en representació dels treballadors, i de conformitat amb allò que disposa l'article 90, apartats 2 i 3, del Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors; l'article 2 del Reial decret 713/2010, de 28 de maig, sobre registre i depòsit de convenis i acords col·lectius de treball, i els articles 3 i 4.3 de l'Ordre 37/2010, de 24 de setembre, per la qual es crea el Registre de la Comunitat Valenciana de convenis i acords col·lectius de treball, aquesta Subdirecció General de Relacions Laborals, d'acord amb el que estableix l'article 51.1 de l'Estatut d'Autonomia de la Comunitat Valenciana, i el Decret 104/2017, de 21 de juliol, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, resol:  
  
  
Primer  
Ordenar-ne la inscripció en el Registre de la Comunitat Valenciana de convenis i acords col·lectius de treball, amb notificació a la Comissió Negociadora i depòsit del text del conveni.  
  
Segon  
Disposar-ne la publicació en el Diari Oficial de la Generalitat Valenciana.  
  
València, 27 de maig de 2019.- El subdirector general de Relacions Laborals: Juan Ignacio Soler Tormo.  
  
  
Conveni col·lectiu per a la recol·lecció de cítrics de la Comunitat Valenciana 2018 al 2022  
  
Article 1. Parts negociadores  
El present conveni ha sigut negociat per les parts negociadores següents:  
Per la part empresarial: Comité de Gestió de Cítrics de València (CGC).  
Per la part social: Federació d'Indústria, Construcció i Agro d'UGT-PV i CCOO Indústria - PV.  
  
Article 2. àmbit territorial  
El present conveni serà aplicable a tot el territori de la Comunitat Valenciana.  
  
Article 3. Àmbit funcional  
Obligarà el conjunt d'empreses, de qualsevol naturalesa, dedicades a la recol·lecció de cítrics concretats en les taules salarials i els que hi puga afegir la comissió de varietats que es crea en la clàusula addicional segona.  
  
Article 4. Àmbit personal  
Serà aplicable a tots els productors i productores que es dediquen a aquesta activitat laboral específica, que comprén tant les operacions de collir com les d'arreplegar els cítrics.  
  
Article 5. Àmbit temporal  
1. La vigència del present conveni col·lectiu tindrà una durada de quatre anys, fins al 31 d'agost de 2022.  
2. Els efectes del conveni s'iniciaran el dia 1 de setembre de 2018, llevat de les excepcions previstes en aquest conveni.  
  
Article 6. Denúncia i negociació d'un nou conveni col·lectiu  
La denúncia del conveni podrà efectuar-se per qualsevol de les parts que el signen i es podrà formular dins dels últims tres mesos de vigència o de qualsevol de les pròrrogues. La denúncia s'ha de fer per escrit i s'ha de presentar davant de l'autoritat laboral, amb el trasllat a l'altra part.  
Així mateix, caldrà ajustar-se als terminis fixats pels articles 85 i 89 de l'Estatut dels Treballadors, quant a l'inici i la durada de les negociacions del nou conveni col·lectiu.  
Si, expirat el termini màxim de negociació establit en l'apartat anterior, no s'ha arribat a un acord, les parts se sotmetran al procediment de solució de discrepàncies que s'establisca en l'acord interprofessional de solució de conflictes que, a aquest efecte, siga procedent.  
  
Article 7. Retribucions salarials  
1. Les retribucions comprenen dues modalitats: la de salari per unitat de temps (jornal) i el salari a estall. Tant en els salaris a jornal com en els estalls està inclosa la càrrega.  
2. En tots els salaris indicats, s'entenen incloses les parts proporcionals corresponents a les gratificacions extraordinàries (inclosa la de participació en beneficis), vacances, diumenges i dies festius.  
  
3. Serà l'empresari el que decidirà en cada cas, i sempre amb anterioritat a la prestació del servei, quina serà la modalitat de retribució.  
  
Article 8. Salari a jornal  
1. El salari corresponent a cada hora treballada serà l'indicat per a cada categoria des de l'1 de desembre de 2018.  
  
CATEGORIES EUROS HORA  
CAPATÀS 11,28  
COLLIDOR 10,34  
  
  
A partir de l'1 de setembre de 2019, i per a cada un dels anys de vigència del present conveni col·lectiu, el salari s'incrementarà un 1 % en cada campanya, de manera que serà el que recull la taula següent per a cada un dels anys:  
  
 EUROS HORA  
CATEGORIES 2019-2020 2020-2021 2021-2022  
CAPATÀS 11,39 11,51 11,62  
COLLIDOR 10,44 10,55 10,65  
  
  
2. Els rendiments mínims que figuren en les taules de valors exposades a continuació constitueixen un requisit indispensable per a la meritació del salari a jornal íntegre. En el cas que no s'obtinga el rendiment mínim, el salari que es percebrà en cada cas es recalcularà en proporció al rendiment efectivament aconseguit, sense que en cap cas puga ser inferior al salari mínim interprofessional per hora establit cada any:  
  
  
TAULA APLICABLE FINS AL 31 D'AGOST DE 2019:  
  
GRUP VARIETAT RENDIMENTS  
 MÍNIMS PER HORA  
GRUP 1 SATSUMA, CLAUSELLINA, OKITSU, HASHIMOTO 90 kg  
GRUP 2 CLEMENULES, OROVAL, MARISOL, FORTUNA, ARRUFATINA, OROGRANDE, TOMAQUERA, CLEMENPONS I NADORCOTT 81 kg  
GRUP 3 CLEMENTINA FINA, HERNANDINA, ORONULES, ESBAL I LORETINA 75 kg  
GRUP 4 NÀVEL, NAVELINA, NEWHALL I LANELATE 150 kg  
GRUP 5 SALUSTIANA, SANGUINELLI, VERNA I MINEOLA 126 kg  
GRUP 6 CLEMENVILLA, ELLENDALE, ORTANIQUE I KARA 96 kg  
GRUP 7 VALÈNCIA I NAVELATE 120 kg  
  
  
  
TAULA APLICABLE DES DE L'1 DE SETEMBRE DE 2019:  
  
GRUP VARIETATS RENDIMENTS MÍNIMS PER HORA  
GRUP 1 CLEMENTINA FINA, ESBAL, CAPOLA, BEATRIU, BASOL, CAFFIN, PAGE, ENCORE, PALAZELLI, CLEMENRUBÍ, LORETINA, CULTIFORT, CLEMENSOON, OROGRÒS, ORONULES, HERNANDINA, SANDO 79 kg  
GRUP 2 SATSUMA, OWARI, CLAUSELLINA, OKITSU, HASHIMOTO, IWASAKI, SERAFINES, BELA BELA, QUEEN 94 kg  
GRUP 3 CLEMENULES, OROVAL, MARISOL, OROGRANDE, CLEMENPONS, GOLD NUGGET, CLEMENVERD, NERO, NULESSIN, ARRUFATINA, SAFOR, TOMAQUERA 85 kg  
GRUP 4 CLEMENLATE, ORRI, NADORCOTT, TANGO, MURCOTT, NEUFINA, MURTA, CLEMENVAL, MURINA, CLEMENCLARA, OCT. 488 (OCTUBRINA) 81 kg  
GRUP 5 NOVA (CLEMENVILLA), ORTANIQUE, SATSUMA KARA, GARBÍ, MONCALINA, PRIMOSOLE, MANDANOVA, MONCADA, FORTUNA, MINEOLA, ELLENDALE, LEANRI 101 kg  
GRUP 6 W. NÀVEL, NAVELINA, NEWHALL, LANELATE, BARNFIELD, CARACARA, FUKUMOTO, CHISLETT, POWELL, FISHER, M7, GLEN ORA LATE, NÀVEL RHODE, RICALATE 154 kg  
GRUP 7 BARBERINA, CAMBRIA, HAMLIN, SANGUINELLI, VALÈNCIA LATE, VALÈNCIA MIDKNIGHT, PERA, VALÈNCIA DELTA, SHAMOUTI, TAROCCO ROSSO, CADENERA, NAVELATE, BENNY, SALUSTIANA, BERNA 125 kg  
  
  
Condicions d'aplicació dels rendiments mínims:  
a) Amb caràcter general, la mateixa quadrilla que comence un camp ha d'acabar-ne la recol·lecció. En cas d'impossibilitat, a la quadrilla que faça la segona passada o les següents passades es retribuirà a jornal, sense aplicar les taules de rendiments mínims.  
b) En els casos de dificultat extrema, com ara de bàscula allunyada del tall, camp enfangat, plantacions molt denses, poca producció, etc., es comunicarà a l'empresa els inconvenients en el treball per a no tindre en compte els rendiments mínims.  
Per tant, quan es produïsquen aquestes condicions, i sempre que es comunique prèviament a l'empresa, el sistema de pagament haurà de ser el salari a jornal, sense tindre en compte els rendiments mínims.  
  
Article 9. Salari a estall  
Les retribucions pactades en aquest conveni des de l'1 de desembre de 2018 experimentaran un increment del 2 per 100 respecte a les de la campanya anterior i seran les que es detallen a continuació.  
Grup Varietat Euros / 100 quilograms  
1 Satsuma, clausellina, okitsu i hashimoto. 10,86  
2 Clemenules, oroval, marisol, fortuna, arrufatina, orogrande, tomaquera i clemenpons. 11,60  
3 Clementina fina, hernandina, oronules i esbal. 12,54  
4 Nàvel, navelina, newhall i lanelate. 6,60  
5 Salustiana, sanguinelli, verna i mineola. 7,15  
6 Clemenvilla, ellendale, ortanique, leanri i kara. 10,49  
7 València i navelate. 6,76  
  
  
A partir de l'1 de setembre de 2019 i per a cada un dels anys de vigència del present conveni col·lectiu, el salari a estall s'incrementarà un 1 % en cada campanya i aquesta serà la taula aplicable a partir de la data esmentada:  
  
 PREU PER KG  
GRUP VARIETATS 2019-2020 2020-2021 2021-2022  
GRUP 1 CLEMENTINA FINA, ESBAL, CAPOLA, BEATRIU, BASOL, CAFFIN, PAGE, ENCORE, PALAZELLI, CLEMENRUBÍ, LORETINA, CULTIFORT, CLEMENSOON, OROGRÒS, ORONULES, HERNANDINA, SANDO 0,1267 0,1279 0,1292  
GRUP 2 SATSUMA, OWARI, CLAUSELLINA, OKITSU, HASHIMOTO, IWASAKI, SERAFINES, BELA BELA, QUEEN 0,1097 0,1108 0,1119  
GRUP 3 CLEMENULES, OROVAL, MARISOL, OROGRANDE, CLEMENPONS, GOLD NUGGET, CLEMENVERD, NERO, NULESSIN, ARRUFATINA, SAFOR, TOMAQUERA 0,1172 0,1183 0,1195  
GRUP 4 CLEMENLATE, ORRI, NADORCOTT, TANGO, MURCOTT, NEUFINA, MURTA, CLEMENVAL, MURINA, CLEMENCLARA, OCT. 488 (OCTUBRINA) 0,1192 0,1204 0,1216  
GRUP 5 NOVA (CLEMENVILLA), ORTANIQUE, SATSUMA KARA, GARBÍ, MONCALINA, PRIMOSOLE, MANDANOVA, MONCADA, FORTUNA, MINEOLA, ELLENDALE, LEANRI 0,1059 0,1070 0,1081  
GRUP 6 W. NÀVEL, NAVELINA, NEWHALL, LANELATE, BARNFIELD, CARACARA, FUKUMOTO, CHISLETT, POWELL, FISHER, M7, GLEN ORA LATE, NÀVEL RHODE, RICALATE 0,0667 0,0673 0,0680  
GRUP 7 BARBERINA, CAMBRIA, HAMLIN, SANGUINELLI, VALÈNCIA LATE, VALÈNCIA MIDKNIGHT, PERA, VALÈNCIA DELTA, SHAMOUTI, TAROCCO ROSSO, CADENERA, NAVELATE, BENNY, SALUSTIANA, BERNA 0,0683 0,0690 0,0696  
  
  
En el cas en què s'haja treballat a estall i posant la normal diligència en la recol·lecció, el treballador tindrà dret a percebre el salari que corresponga, d'acord amb el que s'ha recol·lectat realment i amb un mínim de 9 euros per hora treballada.  
La recol·lecció de la fruita s'ha de dur a terme correctament, sense danyar-la, de manera que no es perjudique la comercialització posterior.  
  
Article 10. Contracte eventual  
La durada màxima del contracte de circumstàncies del mercat, acumulació de tasques o excés de comandes serà de 9 mesos dins d'un període de referència de 12 mesos, sense perjudici del que estableix l'article 19 d'aquest conveni.  
  
Article 11. Suspensió del treball per pluja o altres accidents climatològics  
Als collidors s'abonarà el 50 % del salari a jornal si, havent-se presentat al tall o lloc de treball, s'ha de suspendre aquest abans de l'inici o transcorregudes dues hores de treball. Si es treballa més de dues hores i s'ha d'interrompre la faena per les causes climatològiques indicades, es percebrà el salari complet.  
  
Article 12. Jornada de treball  
Durant els mesos d'octubre, novembre, desembre, gener, febrer i març el treball efectiu serà en jornada de cinc hores.  
Durant els mesos d'abril, maig, juny, juliol, agost i setembre el treball efectiu serà en jornada de sis hores.  
El treball començarà al tall a les 10.00 hores, llevat de pacte en contra o causes alienes a la voluntat de les parts, i acabarà a les 17.00 hores, o a les 18.00 hores, segons si el període de treball és de cinc o sis hores.  
  
Les hores de treball que puguen realitzar-se per damunt de les 17.00 o 18.00 hores, segons el període de treball, seran de lliure acceptació per empreses i treballadors i treballadores, i, en aquest supòsit, la següent hora treballada, per acord mutu, es retribuirà a prorrata del jornal i rendiment.  
El capatàs assenyalarà l'hora exacta d'inici del treball efectiu i fi de jornada de treball, i serà el responsable davant de l'empresa de l'incompliment de l'horari i el rendiment del treball del personal afectat.  
A l'efecte que els treballadors i les treballadores puguen gaudir com a temps de descans el dissabte a la vesprada, de comú acord amb les seues respectives empreses, es podrà convindre la realització de la jornada intensiva respectant-se la jornada establida per a un dia normal.  
  
Article 13. Desplaçaments  
Les parts convenen expressament que, en el cas en què el punt de partida excedisca cinc quilòmetres de distància el lloc de treball, l'empresa facilitarà mitjans de locomoció o, a falta d'això, estarà obligada a abonar la quantitat resultant de multiplicar els quilòmetres recorreguts des del nucli urbà del punt de partida, descomptant-ne els dos primers, a raó de 0,19 euros/km Per vehicle ocupat per quatre persones; tot això sense perjudici d'allò que s'ha establit pels usos i costums vigents en cada localitat. L'esmentat import s'actualitzarà cada campanya a l'import exempt de l'IRPF vigent en cada moment en concepte de quilometratge.  
  
Article 14. Liquidació de salaris  
La liquidació i el pagament del salari tindrà lloc com estableix la normativa aplicable, puntualment i documentalment, en la data i el lloc convinguts o d'acord amb els usos i costums.  
  
Article 15. Relació laboral  
Les empreses i els treballadors i treballadores agrícoles que realitzen per a aquestes diferents tasques relacionades amb la recol·lecció de cítrics han de formalitzar, en el cas en què siga procedent, el corresponent contracte d'acord amb el caràcter i contingut de la relació laboral que els unisca.  
Tot això, de conformitat amb el que estableix el Reial decret 2720/1998, de 18 de desembre, pel qual es desplega l'article 15 de l'Estatut dels Treballadors en matèria de contractes de durada determinada i de conformitat amb la resta de disposicions vigents.  
  
  
Article 16. Comissió paritària de vigilància  
Les parts deliberants acorden crear una comissió paritària de vigilància d'aquest conveni com a òrgan d'interpretació, conciliació obligatòria i vigilància del compliment, que tindrà les funcions següents:  
  
1. Interpretació autèntica del conveni i, si és el cas, emissió del preceptiu informe previ al plantejament de qualsevol conflicte col·lectiu.  
  
2. Arbitratge dels problemes o les qüestions a què siguen sotmesos per les parts o en els supòsits concretats en aquest text.  
3. Conciliació obligatòria davant de la comissió paritària, prèvia al plantejament de qualsevol conflicte col·lectiu.  
4. Conciliació obligatòria, davant de la comissió paritària, prèvia a la via de solució de discrepàncies que es creen en desplegament dels articles 41.6 i 82.3 de l'Estatut dels Treballadors, en els supòsits en què no s'arribe a cap acord en matèria de modificació substancial de les condicions de treball pactades en el present conveni col·lectiu o en el procediment establit en la disposició addicional única del present conveni col·lectiu, d'inaplicació del règim salarial del present conveni col·lectiu.  
  
5. Vigilància del compliment del que pacta.  
6. L'estudi de l'evolució de les relacions acordades entre parts.  
7. La resta d'activitats que tendisquen a aconseguir més eficàcia pràctica del conveni i les que li atribueix l'article 85.3.h de l'Estatut dels Treballadors.  
La comissió paritària es compondrà de 10 membres titulars i 10 suplents. 5 membres titulars i 5 suplents seran designats, respectivament, per cada una de les dues parts, empresarial i sindical, signants d'aquest conveni col·lectiu.  
Les persones que componguen la comissió paritària seran triades per les respectives organitzacions sindicals i empresarials.  
El personal assessor serà designat lliurement per les representacions respectives.  
Qui presidisca la comissió i qui s'ocupe de les tasques de secretaria de la comissió serà qui aquesta designe d'entre els seus membres.  
  
En la primera reunió de la comissió paritària, es designarà una persona davant de la qual s'efectuarà la convocatòria d'aquesta, a qui la persona que vulga convocar una reunió de la comissió paritària ha d'enviar per escrit una explicació suficient del conflicte existent, la determinació de les parts implicades i la concreció de la pretensió, amb l'expressió de la seua voluntat d'efectuar la convocatòria esmentada. La persona designada convocarà els membres de la comissió paritària amb la proposició de la data i el lloc per a la reunió, i, si en el termini de 48 hores cap de les parts s'oposa a la data proposada, la convocatòria s'entendrà degudament efectuada.  
La comissió paritària de vigilància tindrà el seu domicili, indistintament, en el de totes les secretaries de la comissió. Per la part empresarial, el CGC, amb seu social al c/ Monges de Santa Caterina, 8-4a, de València (fax núm.: 963 51 07 18), i, per la part social, Federació d'Indústria, Construcció i Agro d'UGT-PV al c/ Arquitecte Mora, 7-2n, de València (fax núm.: 963 93 20 62) i CCOO Indústria - PV, plaça Nàpols i Sicília, 5, de València (fax. núm. 518 809 59 93).  
Una vegada convocada la comissió paritària per qualsevol de les persones, sindicats o associacions legitimades per a fer-ho, aquesta es reunirà en un termini no superior a 15 dies naturals des de la data de la convocatòria.  
Reunida la comissió paritària, les parts convocants exposaran l'objecte de la controvèrsia plantejada, per a la qual cosa intervindrà, en primer lloc, la part que haja sol·licitat la intervenció de la comissió paritària. Es concediran torns d'intervenció a mesura que els intervinents els sol·liciten.  
Hi haurà tants torns d'intervenció com la comissió considere necessaris per a l'aclariment de les qüestions que hi plantegen.  
Una vegada finalitzada la intervenció de cada una de les parts, els membres de la comissió es reuniran sense les parts, a fi de deliberar i debatre la qüestió plantejada, que han de resoldre, sempre que siga possible, en l'acte i comunicar a continuació la resolució a les parts intervinents.  
Si no fora possible resoldre en l'acte, la comissió haurà de comunicar el resultat de les deliberacions a les parts intervinents en un termini no superior als 3 dies hàbils següents a la reunió de la comissió.  
Article 17. Seguretat i salut laboral  
1. Els delegats de prevenció exerciran les seues funcions amb càrrec al crèdit d'hores mensuals que els corresponga en la seua condició de membres del comité d'empresa o delegats de personal.  
2. No obstant la regla general abans expressada, no s'imputarà al dit crèdit horari mensual el temps dedicat a:  
a) Les reunions del comité de seguretat i salut.  
b) Les reunions convocades per l'empresa en matèria de prevenció de riscos.  
c) L'acompanyament dels tècnics en les avaluacions de caràcter preventiu del medi ambient de treball i dels inspectors de treball en les visites i verificacions que realitzen, als centres de treball, per a comprovar el compliment de la normativa sobre prevenció de riscos laborals.  
  
d) Ser informats per l'empresa sobre els danys produïts en la salut dels treballadors i treballadores, una vegada que l'empresa n'haja tingut coneixement.  
  
Article 18. Antiguitat  
Des de l'1 de setembre de 1997, el personal comprés dins del seu àmbit d'aplicació no percebrà augments periòdics per anys de serveis.  
  
Les quantitats percebudes per aquest concepte per part dels treballadors i treballadores des de 1997 tindran la denominació de «plus d'antiguitat». El plus d'antiguitat té caràcter de complement personal, no compensable ni absorbible, i es revalorarà anualment amb l'increment pactat en conveni.  
  
Article 19. Pas d'eventuals a fixos discontinus  
1. Els treballadors i treballadores eventuals passaran a la condició de fixos discontinus quan hagen realitzat dues campanyes consecutives de trenta dies de treball com a mínim. Quan no s'haja arribat als trenta dies en una campanya, tindran preferència per a ser contractats sense pèrdua del caràcter eventual.  
2. Quan un treballador preste els seus serveis durant una campanya de recol·lecció de cítrics, amb l'assiduïtat aproximada dels treballadors i treballadores fixos discontinus de l'empresa de menys antiguitat, tindrà la condició de fix discontinu en la campanya següent.  
3. A fi de fomentar l'estabilitat en la contractació, en les empreses en què es contracten treballadors i treballadores com a fixos discontinus des de l'inici de la seua relació laboral amb l'empresa, es podrà establir un període de prova de fins a seixanta dies de treball efectiu, si bé per acord entre empresa i treballador es podrà establir una durada inferior.  
  
4. Els treballadors i les treballadores amb contracte de posada a disposició a través d'una empresa de treball temporal passaran a la condició de fixos discontinus de l'empresa usuària després d'haver realitzat dues campanyes consecutives de trenta dies de treball, com a mínim, en la mateixa empresa usuària, i encara que siga a través de diferents empreses de treball temporal. Els contractes de posada a disposició s'han de facilitar a la representació legal dels treballadors i treballadores a petició d'aquests.  
  
Article 20. Treballadors propis  
1. La recol·lecció realitzada a la província en què l'empresa tinga radicat el seu centre de treball de manipulat han de fer-la treballadors propis almenys en el 70 per 100 de les jornades que es realitzen.  
  
A aquests efectes, es computaran les jornades segons les realitzades a la província en la campanya anterior.  
2. Quan una empresa tinga centres de treball de manipulat en més d'una província de la Comunitat Valenciana, aquest requisit s'aplicarà de manera conjunta per a totes les províncies en què tinga, com a mínim, un centre.  
3. Les empreses que no arriben a aquest percentatge a l'entrada en vigor del present conveni col·lectiu podran aconseguir-ho a la finalització de la vigència d'aquest, sempre que cada any de vigència complet reduïsquen almenys un terç de la diferència inicial.  
La fórmula per a calcular aquest percentatge seria:  
  
  
Nre. jornades treballades pels treballadors propis en la campanya 2018/2019 = NRE. jornades mitjà per treballador propi  
NRE. treballadors propis   
(fixos discontinus i eventuals)   
  
  
  
Nre. jornades treballades per ETT = NRE. treballador teòrics no propis  
NRE. jornades mitjà per treballador propi   
  
  
  
70 % (treballadors propis + nre. treballadors teòrics no propis) - treballadors propis actuals = diferència inicial que cal convertir en treballadors propis  
  
L'empresa ha de sumar 1/3 de la diferència inicial per a convertir en cada una de les campanyes 2019/2020, 2020/2021 i 2021/2022.  
  
Article 21. Garanties sobre ordenació del treball  
La regulació de l'ordenació del treball s'ha d'ajustar a les regles següents:  
a) No contractar eventuals mentre hi haja fixos discontinus sense cridar.  
b) No fer hores extraordinàries els fixos discontinus mentre romanguen sense cridar altres de la mateixa condició.  
c) Cridar per ordre d'antiguitat, dins de cada especialitat, i donar d'alta a mesura que es necessite fins que es puga esgotar la jornada, i, quan no siga possible donar treball durant sis dies en dues setmanes seguides o quinze dies en el període d'un mes, es prescindirà obligatòriament del personal de menys antiguitat, amb la baixa automàtica en la Seguretat Social, per disminució del producte o fi de campanya, de manera que s'entén que el treballador no té ocupació efectiva als efectes de l'article 267.1.d de la Llei general de la Seguretat Social.  
Quan no es complisca allò que s'ha determinat en el paràgraf anterior, els treballadors i les treballadores, la representació legal del personal o els sindicats signants del present conveni podran sol·licitar per escrit la baixa dels treballadors i treballadores afectats (segons l'escrit que figura com a annex núm. 1). Després de la sol·licitud esmentada, l'empresari estendrà una certificació de baixa en la Seguretat Social per disminució del producte (segons l'escrit que figura com a annex núm. 2) o bé, directament, estendrà la baixa mencionada.  
En el cas que l'empresari incomplisca l'obligació d'estendre la certificació de baixa en Seguretat Social o d'estendre directament la baixa, els treballadors i treballadores afectats tindran la facultat de sol·licitar l'esmentada baixa per disminució del producte a la Tresoreria General de la Seguretat Social fins que, per necessitats de l'empresa i en la mesura en què es puga esgotar la jornada, es requerisquen els serveis del treballador o treballadora, per ordre d'antiguitat, i sempre que el treballador o treballadora no estiga treballant; en aquest cas, ha d'acreditar-ho per mitjà de contracte de treball.  
És a dir, els treballadors i treballadores causaran altes i baixes en l'empresa en funció de la prestació laboral real i per les necessitats de la producció, per a la qual cosa s'adapta la plantilla al treball real i cursa la baixa definitiva en la campanya del personal afectat, per disminució del producte o finalització de temporada, per a afavorir que el personal que no puga treballar amb un mínim de continuïtat puga accedir a altres treballs.  
d) La falta de crida a un treballador fix discontinu durant una o dues campanyes perquè no hi ha prou treball a la seua zona geogràfica, entesa com a tal l'habitual en l'empresa perquè tots els fixos discontinus de la seua especialitat siguen cridats, no suposarà l'acomiadament automàtic, i es reprendrà la relació quan s'incremente el treball en aquesta zona. Si, arribades les dates de crida habitual no és cridat amb caràcter temporal, es comunicarà aquesta circumstància per les vies habituals de comunicació.  
Si el treballador afectat instara una demanda per acomiadament, la comissió paritària emetrà un informe en el procediment per acomiadament que se seguisca, sobre la justificació per a la no-crida de caràcter temporal, sempre que siga requerida per a això per alguna de les parts.  
e) En relació amb els treballs de posada en marxa i finalització de campanya, caldrà ajustar-se al que disposa l'article 20 del Reial decret 1563/1995, de 21 de setembre, sobre jornades especials de treball.  
  
Article 22. Mobilitat geogràfica  
Els treballadors i treballadores continuaran prestant els seus serveis en els mateixos termes municipals, comarques i zones de cultiu on recol·lectaven cítrics per a l'empresa. Qualsevol desplaçament per a recol·lectar en altres demarcacions distintes exigirà el mutu acord entre empresa i recol·lector.  
  
Article 23. Modificació substancial de les condicions de treball  
En el cas que no s'arribe a un acord en el procediment de modificació substancial de condicions de treball establides en el present conveni col·lectiu, després del sotmetiment de la qüestió a la conciliació obligatòria davant de la comissió paritària, tal com estableix l'article 16.4 del present conveni col·lectiu, les parts se sotmetran al procediment de solució de discrepàncies que, amb caràcter obligatori, s'establisca en l'acord interprofessional de solució de conflictes que siga procedent a aquest efecte.  
  
Article 24. Equipament salarial  
El salari d'homes i dones, en totes les categories professionals, és el mateix.  
  
Article 25. Llicències i permisos  
Els treballadors i treballadores tindran dret a dènou hores retribuïdes per campanya sense límit mensual per a visites al metge de la Seguretat Social, sempre que aquesta consulta coincidisca amb l'horari de treball. Aquestes hores es remuneraran amb la justificació prèvia davant de l'empresa i inclouran el temps de desplaçament.  
Igualment, tindrà dret a aquests permisos el/la treballador/a que acompanye un fill menor de catorze anys al pediatre o, a falta d'això, al metge de la Seguretat Social.  
En el cas de familiars fins al segon grau de consanguinitat o afinitat, o cònjuge que, per edat, accident o malaltia, no puguen valdre's per si mateixos, tindrà dret a un permís de fins a quatre hores a l'any per a acompanyar-los al metge de la Seguretat Social.  
Les hores de consulta al metge especialista es retribuiran sense límit.  
Aquest dret serà efectiu sempre que la consulta mèdica coincidisca amb l'horari de treball.  
  
Article 26. Permisos no retribuïts  
1. Es concediran permisos no retribuïts de fins a deu dies ampliables, de mutu acord, fins a quinze dies per a assumptes propis. En cada moment, els permisos concedits no sobrepassaran el cinc per cent de la plantilla.  
2. El personal tindrà dret a permisos no retribuïts per a atendre familiars de fins al segon grau de consanguinitat o afinitat, o cònjuge.  
  
a) El personal sol·licitant del permís ha d'informar la seua empresa de les circumstàncies concretes que justifiquen la concessió del dit permís, amb la indicació del nom del familiar concernit i del seu grau de parentiu amb el treballador.  
b) No podrà acollir-se a aquest permís, en cada campanya, un nombre de treballadors i treballadores que supere el cinc per cent dels que integren cada categoria professional en l'empresa.  
c) La durada del permís no podrà excedir la meitat de la durada de la campanya anterior en l'empresa.  
3. La incorporació al treball es produirà de manera automàtica una vegada acabe la circumstància que va motivar el permís o es complisca el termini de durada.  
4. En el cas que en alguna empresa aquest límit del cinc per cent es manifestara insuficient per a atendre les peticions del seu personal, aquesta qüestió podrà ser plantejada amb el personal concernit davant de la comissió paritària del conveni, la qual es pronunciarà respecte d'això procurant conciliar els interessos de l'empresa i dels treballadors i treballadores.  
  
Article 27. Formació contínua  
En els plans de formació agrupats, les empreses que participen en aquests i donen treball a més de cent persones han d'informar de les condicions del pla agrupat en qüestió a la representació dels seus treballadors i treballadores, i acreditar que s'ha donat la informació davant de la comissió paritària sectorial corresponent de l'Acord nacional de formació contínua.  
Quan l'empresa vulga implantar plans agrupats de formació, ho ha de comunicar per escrit a la representació legal dels treballadors i treballadores, els quals tenen la facultat d'elaborar l'informe corresponent amb caràcter previ a l'elaboració del pla de formació en un termini de 15 dies hàbils. La representació legal dels treballadors i treballadores mantindrà la seua facultat informativa durant l'execució del pla de formació.  
  
Article 28. Excedències  
I. Excedències per maternitat i atenció de familiars.  
Les excedències per maternitat, per a atendre fills o per a atendre un familiar fins al segon grau de consanguinitat o afinitat, o cònjuge o parella de fet legalment registrada que, per raons d'edat, accident o malaltia no puga valdre's per si mateix i no exercisca cap activitat retribuïda, podran ser sol·licitades i gaudides indistintament tant pel treballador com per la treballadora. La durada d'aquestes excedències podrà ser de fins a tres anys, sense la pèrdua dels drets que haja adquirit el personal que es trobe en aquesta situació. L'existència de parella de fet s'ha d'acreditar degudament.  
  
La reincorporació al treball en els casos de les excedències esmentades serà automàtica, sempre que, en el cas de treballadors fixos discontinus, es produïsca dins de la campanya de cada empresa i al treballador o treballadora corresponga en funció de la seua antiguitat.  
El personal que gaudisca d'aquestes excedències podrà anticipar la seua reincorporació al seu lloc de treball, sense necessitat d'esgotar el període per al qual haja sigut sol·licitada l'excedència. Per a fer-ho, serà necessari que avise l'empresa del seu propòsit de tornar al seu lloc de treball, amb una antelació mínima de deu dies naturals a la data del seu reingrés anticipat.  
II. Resta d'excedències voluntàries.  
1. El personal fix discontinu que haja treballat, almenys, durant una campanya podrà sol·licitar una excedència voluntària amb una durada mínima de 4 mesos i màxima de 5 anys.  
2. Aquest dret no podrà ser exercitat novament pel personal fix discontinu fins que hagen transcorregut, com a mínim, quatre anys des de la finalització de l'anterior excedència.  
3. Aquesta excedència voluntària només atorgarà al treballador el dret preferent a reingressar, a la seua finalització, en la primera vacant que hi haja o es produïsca de la seua categoria professional.  
  
Article 29. Regulació de la categoria professional del capatàs o cap de colla  
1. El capatàs realitzarà tasques de direcció de la quadrilla de collidors i de control i supervisió d'aquesta perquè s'efectue una adequada recol·lecció de la fruita seguint les instruccions de l'empresa.  
  
2. En el cas que es treballe a estall i el capatàs combine la seua funció de supervisió amb la de recol·lecció de cítrics, l'empresa abonarà al capatàs un plus, per jornada de treball, de 0,44 - per cada un dels collidors que hagen format part eixe dia de la quadrilla, pel treball inherent a la seua funció laboral a l'inici i a la finalització de la jornada. La responsabilitat del capatàs quedarà limitada, en aquest supòsit, a les funcions laborals que realitze efectivament.  
Si el capatàs no participa personalment en la recol·lecció a estall, percebrà el salari/dia, sense que influïsca, si és el cas, en els rendiments dels seus companys de quadrilla.  
  
Article 30. Treball en diumenges i festius  
Tenint en compte les ineludibles necessitats que presenta l'activitat de recol·lecció en determinats casos concrets (maduració del fruit, situació dels mercats, contingències meteorològiques...), el personal, sempre que voluntàriament així ho accepte, podrà realitzar la recol·lecció en diumenges i festius. En aquest cas, el personal percebrà el salari/hora o salari/quilo (estall) incrementat en el 30 % si no s'han realitzat 30 hores de treball durant la setmana laboral, i el salari/hora o salari/quilo incrementat en un 75 % quan s'hagen superat les 30 hores de treball durant la setmana laboral.  
  
  
Article 31. Plus pel temps utilitzat en desplaçament  
En el cas que el tall on haja d'efectuar-se la recol·lecció dels cítrics excedisca 10 quilòmetres el límit de la seua comarca o la demarcació habitual que es pacte entre empresa i representants dels treballadors, el treballador percebrà a partir del que excedisca els 10 primers quilòmetres fora de la comarca, o demarcació habitual, un plus de 2,50 euros pel primer tram complet de 40 km. Els següents quilòmetres a partir d'aquest punt es pagaran proporcionalment.  
  
Article 32. Temps d'espera per a la càrrega  
El temps que transcórrega des de la finalització de la jornada laboral fins que s'haja efectuat la càrrega de la fruita sobre camió s'abonarà al personal que realitze la càrrega amb el 65 % del salari corresponent al dit temps.  
  
Article 33. Promoció i formació professional  
1. Les empreses han de promoure la formació professional del seu personal, per a la qual cosa concediran els permisos necessaris, no retribuïts, per a concórrer a exàmens en el cas en què els treballadors o treballadores cursen estudis per a l'obtenció d'un títol acadèmic o professional oficialment reconegut.  
2. Sempre que l'organització del treball ho permeta, es procedirà a adaptar la jornada laboral per a possibilitar l'assistència del personal a cursos de formació professional en matèries relacionades amb l'activitat que exercisquen en l'empresa.  
3. Amb caràcter general, i en el cas que no siga imprescindible recórrer a la contractació de personal nou en l'empresa, els llocs de treball tendiran a cobrir-se amb personal de la mateixa empresa procedent dels nivells inferiors de cada grup professional.  
4. Les promocions a llocs de treball de superior nivell professional, dins de l'empresa, es produiran en el marc de les facultats organitzatives de l'empresari, atenent criteris com la formació, l'experiència professional i l'antiguitat del treballador o treballadora.  
  
Article 34. Vinculació a normes  
Excepte en el que disposa aquest conveni, les parts decideixen acollir-se al que disposa el laude arbitral pel qual s'estableixen les condicions de treball per al sector agrari, dictat el 6 d'octubre de 2000 i publicat en el BOE de 29 de novembre de 2000.  
  
Article 35. Nomenament dels/les membres de la comissió paritària de vigilància  
Les parts signants d'aquest conveni col·lectiu, sindical i empresarial, designaran els membres titulars de la comissió paritària en la primera reunió que es produïsca, i s'alçarà acta del dit nomenament.  
  
  
Article 36. Hores sindicals i borsa d'hores  
1. Els/les representants legals dels treballadors/ores podran crear una borsa d'hores sindicals del 50 per 100 de les hores que mensualment li corresponen a cada un, de les quals podran fer ús un o diversos dels/les components, sense sobrepassar les hores acumulades i sense perdre la seua remuneració i cotització.  
2. El restant 50 per 100 s'acorda que, com a conseqüència de l'entitat del conveni col·lectiu i les clàusules referides a la vigilància d'aquest per la comissió paritària, es destinaran a la difusió i gestió d'aquest, en especial a l'assistència i els treballs de la comissió paritària.  
3. Per a exercitar aquest dret, hauran de comunicar-ho amb 15 dies d'antelació a l'inici del seu còmput i la borsa romandrà vigent pel temps que dure la campanya per a la qual va ser sol·licitada. Així mateix, la cancel·lació de la borsa d'hores sindicals sol·licitada dins de la campanya s'ha de sol·licitar amb 15 dies d'antelació a la seua data d'efectes. En aquest cas, s'entendrà que la borsa quedarà cancel·lada fins que hi haja una nova sol·licitud de creació, de conformitat amb el que estableixen els apartats anteriors.  
  
Article 37. Personal absent al principi de campanya  
1. El personal fix discontinu que, en el període entre dues campanyes, subscriga contractes per a: 1r) treballar en la verema; 2n) treballar en el context de plans d'ocupació subvencionats per les administracions Públiques; 3r) i, en general, concerte contractes laborals de qualsevol tipus, excepte si es tracta de realització d'activitats de manipulat de fruites i hortalisses, podrà retardar la reincorporació al seu lloc laboral fins a un màxim de trenta dies naturals següents a la data de la seua crida al treball a l'inici de la campanya, quan no haja finalitzat encara els contractes de treball esmentats.  
2. Serà un requisit indispensable, perquè el personal puga acollir-se a aquesta flexibilitat en la seua incorporació al començament de campanya, que haja avisat l'empresa del seu propòsit amb quinze dies d'antelació a la data coincident amb la d'inici de l'anterior campanya, per a la qual cosa cal aportar la còpia de contracte que reunisca les condicions indicades en el paràgraf anterior.  
3. Les empreses no estaran obligades a reconéixer aquest dret de reincorporació tardana en cada campanya més que fins a un màxim d'un cinc per cent de treballadors personal fix discontinu de cada categoria professional.  
4. En el cas que en alguna empresa aquest límit del cinc per cent es manifestara insuficient per a atendre les peticions del seu personal, aquesta qüestió podrà ser plantejada pel personal afectat davant de la comissió paritària del conveni, que es pronunciarà respecte d'això procurant conciliar els interessos de l'empresa i dels treballadors i treballadores.  
  
Article 38. Reducció de jornada  
El personal que, per raons de guarda legal, tinga a la seua atenció directa algun menor de 12 anys o un disminuït físic o psíquic que no exercisca una altra activitat retribuïda, o tinga a la seua atenció un familiar de fins a segon grau, o cònjuge, que, per raons d'edat, accident o malaltia, no puga valdre's per si mateix tindrà dret a una reducció de la jornada de treball, amb la disminució proporcional del salari entre, com a mínim, una huitena part i, com a màxim, la meitat de la durada d'aquesta.  
  
Article 39. Incapacitat temporal  
En els supòsits en què el treballador es trobe en situació d'incapacitat temporal derivada de malaltia comuna, l'empresa complementarà la prestació rebuda pel treballador des del 4t dia de baixa i amb un màxim de 12 dies per campanya, fins al 60 % del salari en modalitat de jornal. Aquest complement només s'abonarà quan la quadrilla a la qual pertanga el treballador haja treballat efectivament.  
  
  
Article 40. Igualtat de gènere (plans d'igualtat)  
Les organitzacions signants del present conveni, tant sindicals com empresarials, entenen que és necessari establir un marc normatiu general d'intervenció en l'àmbit sectorial per a garantir que el dret fonamental a la igualtat de tracte i oportunitats en les empreses siga real i efectiu.  
  
Per això, de conformitat amb el que estableix la Llei orgànica 3/2007,de 22 de març, les empreses amb més de 50 persones hauran d'elaborar i aplicar un pla d'igualtat, en els termes i terminis que en la norma esmentada es regulen.  
L'elaboració i implantació de plans d'igualtat serà voluntària per a les altres empreses, amb la prèvia consulta a la representació legal dels treballadors i treballadores.  
  
Article 41. Violència de gènere  
La treballadora víctima de violència de gènere tindrà dret, per a fer efectiva la seua protecció o el seu dret a l'assistència social íntegra, a la reducció de la jornada de treball amb disminució proporcional del salari o a la reordenació del temps de treball, per mitjà de l'adaptació de l'horari, de l'aplicació de l'horari flexible o d'altres formes d'ordenació del temps de treball que s'utilitzen en l'empresa.  
  
Article 42. Comunicacions i notificacions  
Els treballadors han de facilitar un domicili a l'empresa, a l'efecte de rebre les comunicacions que siguen procedents.  
Addicionalment, quan l'empresa ho sol·licite, perquè és la forma de crida utilitzada, el treballador haurà de facilitar un número de telèfon mòbil a l'empresa i l'autoritzarà expressament a realitzar les notificacions de crida o d'ordenació de la recol·lecció (article 7.3) Per aquest mitjà.  
Al seu torn, l'empresa haurà de facilitar al treballador un mitjà a través del qual comunique les seues incidències a l'empresa.  
Qualsevol canvi de domicili o número de telèfon ha de ser comunicat de forma fefaent a l'empresa. Tots els treballadors tenen l'obligació de mantindre actualitzada en tot moment la informació en l'empresa sobre el seu parador als efectes de crida o qualsevol altra notificació.  
  
  
Article 43. Eficàcia vinculant  
A l'efecte de l'aplicació d'aquest conveni col·lectiu, les parts signants reconeixen l'existència de cinc grans blocs de matèries que es descriuen a continuació:  
- Àmbit i aplicació del conveni col·lectiu (articles 1, 2, 3, 4, 5, 6, 16, 34, 35, 43 i clàusules addicionals).  
- Temps de treball i condicions econòmiques (articles 7, 8, 9, 11, 12, 13, 14, 18, 24, 30, 31, 32 i 39).  
- Classificació professional, ordenació del treball i contractació (articles 10, 15, 17, 19, 20, 21, 22, 23, 27, 29, 37, 40 i 42).  
- Permisos i excedències (articles 25, 26, 28, 33, 38 i 41).  
- Garanties sindicals (article 36).  
Per la qual cosa, en el cas que l'autoritat administrativa o laboral en l'exercici de les seues facultats hi impugnara o un òrgan judicial anul·lara algun dels articles, els articles del bloc esmentat podran quedar sense eficàcia pràctica en la seua totalitat, sempre que alguna de les parts signants d'aquest així ho sol·licite, de manera que caldria reconsiderar el bloc complet. En cas contrari, quedaria en vigor el text complet, excepte l'article impugnat/anul·lat.  
En el cas que s'inste l'anul·lació del bloc complet, la comissió paritària estarà obligada a convocar les parts per a les noves deliberacions en el termini de tres mesos comptats a partir del coneixement fefaent de la resolució administrativa o judicial per part dels components d'aquesta.  
  
Clàusules addicionals  
  
Primera. Clàusula d'inaplicació de condicions d'aquest conveni  
Per acord entre l'empresa i la representació dels treballadors i treballadores legitimats per a negociar un conveni col·lectiu d'empresa d'acord amb el que preveu l'article 87.1 de l'Estatut dels Treballadors, es podrà procedir, amb el previ desenvolupament d'un període de consultes en els termes de l'article 41.4 de l'Estatut dels Treballadors, a inaplicar les condicions de treball previstes en el present conveni col·lectiu, de conformitat amb el que preveu l'article 82.3 de l'Estatut dels Treballadors.  
L'acord d'inaplicació de condicions del present conveni col·lectiu s'haurà de traslladar a la comissió paritària.  
En cas de falta d'acord en el període de consultes, qualsevol de les parts podrà sotmetre la discrepància a la comissió paritària.  
Quan es plantege la discrepància a la comissió paritària s'hi haurà d'aportar tota la documentació que s'haja proporcionat a la representació legal dels treballadors o als que la substituïsquen en el període de consultes.  
A la vista de la documentació, la comissió paritària citarà les parts a un intent de conciliació en un termini no superior a set dies hàbils des que la discrepància li siga plantejada i s'hi haja aportat tota la documentació.  
En cas de no arribar a un acord entre les parts, aquestes hauran d'acudir a la resta de mesures establides en la legislació vigent, i s'entendrà que a la Comunitat Valenciana s'ha d'acudir a la mediació o, si és el cas, a l'arbitratge del Tribunal d'Arbitratge Laboral de la Comunitat Valenciana, tal com es reflecteix en el V Acord de solució extrajudicial de conflictes de la Comunitat Valenciana, publicat en el Diari Oficial de la Generalitat Valenciana de 8 de juliol de 2010, o el que el substituïsca, si és el cas.  
  
Segona. Comissió de varietats  
Es crea una comissió paritària de varietats, formada per un total de dotze membres, sis per la part empresarial i sis per la part social, per a analitzar les varietats que cal incloure en el conveni, així com la reclassificació en un grup diferent de varietats ja incloses.  
Les conclusions de la comissió, a les quals s'ha d'arribar abans del 31 de març de 2019, es plantejaran a la comissió paritària del conveni, que podrà aprovar-les, per a la qual cosa modificarà el present conveni en allò que siga procedent, o rebutjar-les motivadament i, en aquest cas, la comissió de varietats presentarà una nova proposta en el termini de 20 dies.  
Una vegada s'haja arribat a les conclusions inicials, es mantindrà la comissió de varietats, que podrà ser convocada per qualsevol de les parts per a l'anàlisi de la inclusió de noves varietats o la reclassificació d'aquestes. Les conclusions a les quals arribe la comissió s'entregaran de manera motivada a la comissió negociadora del conveni, que en decidirà la inclusió en el present conveni.  
  
  
  
ANNEX 1  
  
  
SOL·LICITUD DE BAIXA PER DISMINUCIÓ DEL PRODUCTE  
(Art. 21.c Conveni recol·lecció CV)  
  
  
Sol·licitant:   
Treballador:  
  
   
Delegat de Personal:  
  
   
Comité d'Empresa:  
  
   
Sindicat:  
  
  
Període de referència:  
  
- De quinze dies, des del \_\_\_/\_\_\_\_\_/\_\_\_\_\_\_ fins al \_\_\_/\_\_\_\_\_/\_\_\_\_\_\_.  
  
- D'un mes, des del \_\_\_/\_\_\_\_\_/\_\_\_\_\_\_ fins al \_\_\_/\_\_\_\_\_/\_\_\_\_\_\_.  
  
  
Dies treballats en període de referència: ...  
  
  
  
Signatura del sol·licitant:  
  
  
  
  
   
Segell de l'empresa:  
  
  
Data de recepció: \_\_\_/\_\_\_\_\_/\_\_\_\_\_\_  
  
Nom, DNI i signatura del receptor:  
  
  
  
  
  
  
  
  
ANNEX 2  
  
  
CERTIFICACIÓ DE BAIXA PER DISMINUCIÓ DEL PRODUCTE  
(Art. 21.c Conveni recol·lecció CV)  
  
  
Per la present, l'empresa ... certifica que el treballador ..., amb DNI número ..., causa baixa en l'empresa per disminució del producte, a l'empara del que preveu l'article 18.c del Conveni col·lectiu de recol·lecció de cítrics de la Comunitat Valenciana, amb data d'efectes \_\_\_/\_\_\_\_\_/\_\_\_\_\_\_..  
  
  
  
Període de referència:  
  
- De quinze dies, des del \_\_\_/\_\_\_\_\_/\_\_\_\_\_\_ fins al \_\_\_/\_\_\_\_\_/\_\_\_\_\_\_.  
  
- D'un mes, des del \_\_\_/\_\_\_\_\_/\_\_\_\_\_\_ fins al \_\_\_/\_\_\_\_\_/\_\_\_\_\_\_.  
  
  
Dies treballats en període de referència: ...  
  
  
Firma i segell de l'empresa:  
  
  
  
  
  
   
Data: